Prins Harry maak onverwagse verskyning by hofPrins Harry Maandag buite die hooggeregshof in Londen, (Foto: Twitter) Prins Harry het Maandag onverwags by die hoër hof in Londen opgedaag vir ’n hofsaak waarin hy en ander bekendes, onder wie sir Elton John, ’n Britse koerantuitgewer die stryd aansê oor privaatheid. Elton John het ook Maandag by die hofgebou opgedaag. Associated Newspapers Ltd, die uitgewer van die Daily Mail en The Mail on Sunday, word hof toe gesleep oor die beweerde gebruik van onder meer afluistertoestelle om bekendes se inligting op ’n onwettige wyse te bekom. Die hertog van Sussex, Elton John en sy eggenoot David Furnish, sowel as die aktrises Liz Hurley en Sadie Frost, sê hul privaatheid is geskend. “Die eisers beweer elkeen dat hulle op verskillende maniere verskeie kere die slagoffer was van onwettige optrede deur die verweerder of diegene wat in opdrag van sy koerante, die Daily Mail en The Mail on Sunday, opgetree het,” sê die prokureur David Sherborne in geskrewe voorleggings aan die hof. Die beweerde onwettige optrede sluit in “onwettige onderskepping van stemposboodskappe, inluister na regstreekse landlynoproepe, verkryging van private inligting soos gedetailleerde telefoonrekeninge of mediese rekords deur misleiding en die gebruik van private ondersoekers om hierdie inligting namens hulle in te win”. Sir Elton John Maandag buite die hooggeregshof in Londen, (Foto: JUSTIN TALLIS / AFP) Die uitgewer word ook daarvan beskuldig dat hy selfs persone opdrag gegee het om bekendes se eiendom te betree of by in te breek. Die meeste van die voorvalle het na bewering tussen 1993 en 2011 plaasgevind. Sommige voorvalle het egter tot in 2018 voortgeduur. Associated Newspapers bestempel die saak as ’n smeerveldtog. ’n Woordvoerder van die uitgewer het ook gesê die bewerings is “ongegrond en hoogs lasterlik, gebaseer op geen geloofwaardige bewyse nie”. ’n Vier dae lange voorlopige verhoor sal nou by die hoër hof in Londen plaasvind. Associated Newspapers voer egter aan dat die saak geen gewig dra nie en sonder ’n verhoor uitgegooi behoort te word. Harry, die jonger seun van Brittanje se koning Charles III, se verhouding met die media het al jare gelede versuur nadat ’n jaagtog met paparazzi-fotograwe die lewe van sy ma, prinses Diana, in 1997 geëis het. Prince Harry arrives at the Royal Courts of Justice for his privacy case hearing against Associated Newspapers pic.twitter.com/LLbi19m3DG — Ellie Costello (@elliecostelloTV) March 27, 2023